بحر هزج مثمن سالم
مفاعیلن، مفاعیلن، مفاعیلن، مفاعیلن
(م.) 307، (ﻫ.)293
1 بو دۆشگۆن، غصه و غمدن یئتیبدیر جانا یا مولا!
یئتیرسین تا اؤزۆن بو صحن و بو ایوانا یا مولا!
نه زحمتلر چکیب یئتدیم بورا آللاها شۆکر اولسون،
وسیله اول دوباره گئتمهییم تهرانا یا مولا!
منی گل اؤز قاپیندان رد قیلما دۆشمۆشم الدن،
الیمدن دوت سنی وئررهم قسم قرآنا یا مولا!
نه چوخ اۆمّید ایلن گلدیم، منی مأیوس قایتارما،
دیدیم بوردا منیم دردیم یئتهر درمانا یا مولا!
5 گتیردیم اۆز سنه اولدوم او چاغ مأیوس هر یئردن،
واریم حاجت، روا قیل آز قاچیم هر یانا، یا مولا!
ایشیم داد و فغاندیر، آه! اوساندیم عؤمردن بالله،
علاوه صبر و تابیم یوخ، دولوب پئیمانا یا مولا!
سپهرین هرزه دؤورانی، داریخدیرمیش منه جانی،
هاچاغ عؤمرۆم اولور فانی، یئتهر پایانا یا مولا؟!
جیگر احباب هیجریندن یانیقدیر، پارهدیر، پاره،
اۆرهک اغیار جؤورۆندن دؤنۆبدۆر قانا یا مولا!
یئتیش دیوانیما، ظالیمدن آل مظلوملار دادین،
یئتیشمز سندن اؤزگه بیر نفر دیوانا یا مولا!
10 سنن هر مۆشکۆلۆ آسان ائدهن، سندن نجات اولدو،
او چاغ کیم نوحا دۆشمۆشدۆ گمی طوفانا یا مولا!
سن ابراهیمه یئتدین داده، قالمیشدی یازیق اول گۆن،
کیم آز قالمیشدی نمرودون اوتوندا یانا یا مولا!
قامی لال اولدو گر آچدین دیلین گفتارا هر یئرده،
عدو خوار اولدو گر قویدون آیاق مئیدانا یا مولا!
سنین کؤنلۆن اولا، قویمام دولانسین گؤی ـ یئرین دؤورۆن،
سنین مئیلین اولا، اگمهم بویون شئیطانا یا مولا!
غرض، ای مظهر باری! سنن یالقوزلارین یاری،
باخان بو قطرهیه ساری دؤنهر عمانا یا مولا!
15 دیمهم حق، حققهسن بنده، ولی مظهر خداونده،
سنن گۆزگۆ، باخان سنه، باخار یزدانا یا مولا!
ائدیم ناز اول خداونده، یاراتمیش سن کیمی بنده،
واریدیر هیدهجی اوندا طمع غفرانا یا مولا!
خلاصه اؤز قاپیندان بو گدانی گر قووان پایسیز،
روادیر آشنایا گۆلسه هر بیگانا یا مولا!
prs_Arab kas_Arab ara_Arab azb_Arab azb_Arab azb_Arab pes_Arab azb_Arab urd_Arab azb_Arab azb_Arab azb_Arab azb_Arab pes_Arab azb_Arab pes_Arab azb_Arab pbt_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab azb_Arab pes_Arab